Dregið verður úr bestu lausnunum og sigurvegarinn fær veglegan jólaglaðning . Jóladagatal TR er ætlað öllum þeim sem eru áhugasamir um skák . Mynd : Búi Kristjánsson Kertasníkir kom uppgefinn inn í hellinn , veðurbarinn og þakinn í snjó eftir gönguna . Hann hafði nýlokið við að gefa börnunum í skóinn og klukkan var að nálgast hádegi á Aðfangadag . Hann hafði vakað alla nóttina og vildi helst fá að fara úr blauta búningnum sínum og leggja sig í rúmið , en slíkt var ekki í boði . Ekki í dag allavega . Á Aðfangadag var hefð hjá fjölskyldunni að halda Jólamót ; 15 umferða atskákmót – sem tók allan daginn . Það var eins gott að Kertasníkir var í góðri æfingu . Hann hafði nefnilega um langa hríð sótt tíma hjá Daða Ómarssyni til þess að bæta byrjanaþekkingu sína . Daði hafði verið að kenna Kertasníki helstu leiðir í Sikileyjarvörn sem kröfðust mikils utanbókarlærdóms . Kertasníkir vissi það að ef hann legði á sig mikla vinnu þá yrði uppskeran góð . Leppalúði , sem er jafnan sjálfskipaður skákdómari Jólamótsins , og er leiðinlega smámunasamur í tengslum við skákreglurnar , setti klukkurnar í gang um leið og veðurbarinn og dauðþreyttur Kertasníkir kom inn í hellinn . Eftir frábært mót , þar sem hver mátsóknin tók við af annarri og allt gekk upp hjá Kertasníki , mætti hann endataflssérfræðingnum honum Þvörusleiki í úrslitaskákinni í lokaumferðinni . Byrjunin hafði verið flókin leið í Drekaafbrigði Sikileyjarvarnar og eftir miklar sviptingar , þar sem Kertasníkir hafði unnið hrók fyrir nokkur peð , kom upp endatafl þar sem Þvörusleikir hafði ýtt einu af frípeðum sínu niður til a 2 . Kertasníkir heldur mikið upp á leikþröng sem oft kemur fyrir í endatöflum . Honum finnst leikþröng áhugavert þema því þá lendir annar keppandinn í þeirri vandræðalegu stöðu að hann neyðist til þess að leika leik sem hann vill alls ekki þurfa að leika . ( Svolítið eins og þegar Grýla skammar þá bræðurna – allir leikir verða lélegir í þannig stöðum ) . Þvörusleikir lék síðast peðinu sínu niður til a 2 og hótar að vekja upp drottningu á a 1 í næsta leik . Hvernig fór Kertasníkir að því að vinna skákina og tryggja sér um leið sigur á Jólamótinu ? Munið að senda allar lausnir á bivark@gmail.com eigi síðar en kl. 20:00 á Jóladag . Veglegur jólaglaðningur í boði fyrir sigurvegarann !